Det kan være svært for alle at finde parkering i midtbyen. Men for borgere i Aalborg og omegn, kan de være en ekstra stor udfordring, hvis man kører i såkaldte handicapbiler. Bilerne er nemlig for høje og for brede til at benytte sig af de fleste parkeringspladser, og det kan skabe komplicerede situationer i trafikken.

At finde en parkeringsplads i Aalborg Kommune kan være lettere sagt en gjort, hvis man kører i en såkaldt handicapbil. Tinna Kaltoft fra Nørresundby er svært gangbesværet.  Til hverdag bruger hun en Ford Transit med indbygget lift, og plads til de hjælpemidler hun har brug for, hvis hun skal ind til midtbyen. Men på grund af dårlige parkeringsforhold for hendes handicapbil, prøver hun nu aktivt på at undgå ærinder i Aalborg midtby. -Jeg går flere dage, inden jeg skal afsted og tænker over, hvor jeg kan holde, og om jeg kan få nogen til at køre mig i stedet for, siger Tinna Kaltoft. De dårlige forhold kan skabe problemer på mange måder i Tinna Kaltofts hverdag. Et simpelt ærinde, som et besøg ved den lokale dagligvareforretning, kan sagtens give udfordringer. Den lokale Føtex i Nørresundby har en parkeringskælder, men kælderen tillader kun vogne på 210 centimeter, og Tinna Kaltofts handicapbil har en højde på 238 centimeter. I Aalborg Kommunes By- og Landsskabsudvalg er man klar til at se på, hvilke tiltag man kan gøre, for at forbedre handicapbilernes parkeringsmuligheder. - Vores holdning er, at alle skal have mulighed for at benytte de faciliteter der er i Aalborg midtby, og derfor skal der også være handicapparkeringspladser, og der skal også være de pladser, hvor der er lidt større areal, så man også kan have en lift, så dem, der sidder i en kørestol, kan komme ind og bruge byens faciliteter. Det er vi nødt til at insistere på, hvis vi vil have en by, der skal have plads til alle, siger Lisbeth Lauritsen (S), medlem af By- og Landskabsudvalget i Aalborg Kommune. Tilbage hos Tinna Kaltoft har hun et beskedent ønske om parkering i Aalborg midtby. - Min største drøm er, at de ville lave et sted inde i nærheden af midten af Aalborg, hvor de lavede en parkeringsplads, der kun var forbeholdt os, der kører i store handicapbusser.